Kings-haker sleep OP dalk hof toe | Netwerk24
Kings-haker sleep OP dalk hof toe
Deur Michael Green 09 Desember 2015 00:00
Super-senter? Gaan die jong senter Jeremy Ward verrassend by die Kings se uitsoekgroep ingesluit word? Foto: Theo Jeptha
Port Elizabeth. – Die Kings-haker Michael van Vuuren wil die Oostelike Provinsie Rugbyunie voor die hof daag oor sy agterstallige betaling.
In 'n brief wat Van Vuuren op sy Facebook-blad geplaas het, skryf hy dat hy "ontnugter" is oor wat vanjaar in OP-rugby gebeur het.
"Ondanks 'n versoekskrif en pleidooie van die spelers, is dit vir my duidelik dat die bestuur (van die OPRU) nie die kwessies kan oplos nie," het hy geskryf.
Volgens hom het hy geen keuse as om sy kontrak te kanselleer en die saak in sy prokureurs se hande te laat nie.
In nóg 'n interessante verwikkeling lyk dit of dit uit is met die oues en in met die groentjies wanneer die Suid-Afrikaanse Rugbyunie (Saru) uiteindelik die Southern Kings se gekontrakteerde groep sal bekend maak.
Maar die oues wat uitgestoot kan word, is nie noodwendig oud nie en hulle is ook nie noodwendig swakker as die groentjies nie.
Saru kan die groentjies bloot goedkoper kontrakteer, dis wat.
In die proses kan daar 'n klompie skokke wees met hardebaarde wat vanjaar nog goeie spel vir die OP-Kings gelewer het wat dalk nie die Superrugby-groep gaan haal nie.
Dit sou roekeloos wees om name te noem, maar dis vanselfsprekend dat spelers wat die versoekskrif teen die Oostelike Provinsie Rugbyunie en Saru onderteken het, op dun ys is.
Indien Saru van daardie manne wil kontrakteer, kan dit op netelige onderhandelinge afstuur.
Vier spelers wat byvoorbeeld die versoekskrif onderteken het en wat beslis groot rolle in die Kings se veldtog sou kon speel, is die slot ­Steven Sykes, vleuel Siyanda Grey en flanke Vleis Engelbrecht en Thembelani Bholi.
Met twee van die Kings se junior afrigters, Mzwandile Stick en Barend Pieterse, deel van die franchise se afrigtingspan, sal dit nie 'n skok wees as daar van die Kings se junior spelers in die vinnige baan boontoe gestuur word nie.
Die eerste naam wat opduik, is dié van vanjaar se o.19-kaptein, die binnesenter Jeremy Ward.
Voorts is daar die skrumskakel James Hall en die losvoorspeler Junior Pokomela.
Van vanjaar se o.21's van die Kings, kan die heelagter ­Malcolm Jaer en die flank CJ Velleman hulle dalk skielik in groot geselskap bevind.
Dis onduidelik wanneer ­Saru die franchise se uitsoekgroep bekend sal maak.
Die veelsydige agterspeler Hansie Graaff het gister bevestig dat hy voortaan vir die SWD-Arende beskikbaar is. Daar was aanvanklik sprake daarvan dat Graaff op pad was Griffons toe.